شمالي وزیرستان : ډرون برید کې لږه تر لږه شپږ کسان وژل شوي
د افغانستان پولې سره نزدې د پاکستان قبائيلي سيمه شمالي وزيرستان کې ترسره شوي د ډرون په یو برید کې د رپوټونو ترمخه لږ تر لږه شږ جنگیالي وژل شوي دي
د افغانستان دپولې ترڅنگ دپاکستان په قبائيلي سيمه شمالي وزيرستان کې دخالي په سحر دبې پائيلټه جاسوسي الوتکو يا ډرون له لوري ترسره شوي ميزائيلي بريد کې لږ ترلږه نهه تندلاري وژل شوي دي. دسرچينو ترمخه دبې پائيلټه جاسوسي الوتکې له لوري دشمالي وزيرستان دمرکز ميرانشاه څخه 70 کلو ميټره لرې لويدي اړخ ته په شوال نومې سيمه کې په يوه ودانۍ دوه ميزائيلونه داغل شوي دي. شمالي وزيرستان دتندلارو يو مضبوط مرکز گڼل کيږي او امريکائي چارواکي گمان کوي دغلته موجود دحقاني دډلې دجنگيالو پشمول القاعده سره تعلق لرونکي تندلاري دپولې پورې غاړې افغانستان کې په ميشتو نړيوالو ځواکونو دبريدونو کولو وروستو بيرته په دغه قبائيلي سيمه کې پټيږي. سرچينې وائي دخالي په ورځ چې دډرون څخه کومه وداني په نخښه کړل شوې هغه به تندلارو دخپلې روزنې دمرکز په توگه کارولو او بريد کې دغه وداني په مکمله توگه تباه شوې ده. دپاکستاني پارليمان له لوري دمارچ په مياشت کې امريکا سره په اړيکو دلارښوونې لپاره دمنظور کړل شوؤ شرطونو او سفارشونو راپديخوا دپاکستان په قبائيلي سيمو کې ترسره شوى دغه دوهم بريد ؤ، پاکستاني پارليمان چې دکومو سفارشونو منظوري ورکړې په هغې کې امريکا څخه په سلاله چيک پوسټ دنيټو لخوا په ترسره شوي بريد غيرمشروطه بخښنه او دډرون بريدونو خاتمه هم شامل دي. پاکستان دريځ لري ډرون بريدونه بې گټي دي، دحکومت لخوا دتندلارو څخه داولسي وگړو دبيلولو هڅو ته زيان رسوي، دپاکستان دخپلواکۍ په ضد او په هيواد کې دامريکا خلاف جذبات راپاروي. تيره مياشت چې کله دپاکستان او افغانستان لپاره دامريکا ځانگړى استاز مارک گراسمين داسلام اباد په سفر راغلى ؤ نو په هاغه مهال هم خبرو اترو کې دډرون معامله راپورته کړل شوې وه او امريکائي ورځپاڼې نيويارک ټائمز پخپل يو راپور کې وئيلي وؤ چې دپاکستان او امريکا مذاکرات دپاکستان له لوري امريکا څخه په سلاله چيک پوسټ دنيټو په ترسره شوي بريد دبخښنې طلب کولو له امله ناکامه شوي دي. سږ کال دجنورۍ په مياشت کې دامريکا صدر براک اوباما په لمړي ځل پخلى کړى ؤ چې امريکائي ډرون څخه دپاکستان په خاوره تندلاري په نخښه کيږي. ديو راپور ترمخه 2009م کې پاکستان کې 45 ډرون بريدونه شوي وؤ،2010م کې 101 او 2011م کې 64 بريدونه شوي دي. په واشنگټن کې نيوامريکا فاؤنډيشن تهينک ټينک وائي په تيرو اتوؤ کلونو کې پاکستان کې د1,715 څخه نيولې تر 2,680ؤ پورې کسان وژل شوي دي.